Diari Oficial de la Generalitat Valenciana


Sumari del DOGV 4439, del 13-02-2003 (2003/1576)

ORDE de 23 de desembre de 2002 de la Conselleria de Cultura i Educació, per la qual es convoquen subvencions per a la realització d'intercanvis esportius entre regions i comunitats autònomes d'Europa.
--------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4439

Data del DOGV
:   13-02-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/1576


Data del document
:   23-12-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * ajuda pública
    * organització esportiva
    * suport econòmic
    * esport
    * Europa

ORDE de 23 de desembre de 2002 de la Conselleria de Cultura i Educació, per la qual es convoquen subvencions per a la realització d'intercanvis esportius entre regions i comunitats autònomes d'Europa. [2003/1576]
  
La Llei 4/1993 de la Generalitat Valenciana, de 20 de desembre, de l'Esport de la Comunitat Valenciana, en el seu article 21, establix que la Generalitat Valenciana té totes les competències que, en matèria d'esports, té reconegudes la Comunitat Autònoma en virtut de l'Estatut d'Autonomia, i en especial la promoció d'activitats esportives dirigides a tots els sectors de la societat.
  
La Generalitat Valenciana manté relacions internacionals amb nombroses regions europees, destacant en matèria d'esports les que realitza amb Borgonya (França), Komárom-Esztergom (Hongria) i Renània-Palatinat (Alemanya), a través de protocols de col·laboració.
  
La Direcció General de l'Esport organitza periòdicament i des de l'any 1992 diferents tipus d'activitats orientades a la promoció dels intercanvis esportius i culturals al si de l'Europa de les Regions, amb l'objectiu fonamental de facilitar la reciprocitat d'experiències entorn del fenomen esportiu, amb especial atenció als jóvens. Estes activitats han sigut sempre dirigides a grups d'esportistes pertanyents a clubs i federacions esportives de la Comunitat Valenciana, o bé a jóvens escolars dins de programes municipals de promoció esportiva.
  
Estes activitats han comptat amb la col·laboració econòmica de la Generalitat, a més de les aportacions de les diferents entitats participants. Amb l'objecte d'orientar i ordenar adequadament les ajudes que la Generalitat Valenciana oferix als intercanvis internacionals i atés que els col·lectius a què es dirigixen poden ser canalitzats a través d'entitats públiques i privades com ajuntaments, federacions esportives, clubs esportius i universitats públiques, es publica la present orde de convocatòria.
  
D'altra banda, l'Orde de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de gasto, establix que podran tramitar-se anticipadament subvencions a càrrec del capítol IV, sempre que estes estiguen arreplegades en els annexos de transferències inclosos en el Projecte de Llei de Pressupostos per al pròxim exercici, remés pel Govern Valencià a les Corts.
  
En virtut d'això, i en ús de les competències en matèria d'esport assignades pel Decret 7/2002, de 25 de juliol, del president de la Generalitat Valenciana, a la Conselleria de Cultura i Educació i d'acord amb el que establix l'article 35 del Llei 5/1983, de 30 de desembre de Govern Valencià, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana
  
DISPOSE
  
Apartat únic. Objecte
  
L'objecte de la present orde és convocar subvencions per a la realització d'activitats esportivoculturals, que suposen un intercanvi entre regions europees, especialment amb aquelles amb què la Generalitat Valenciana té firmats protocols de col·laboració en matèria d'esports.
  
DISPOSICIONS FINALS
  
Primera
  
Es delega en el director general de l'Esport la facultat de concedir o denegar estes subvencions, i se l'autoritza a dictar les resolucions i instruccions necessàries per al desenrotllament i l'execució de la citada orde.
  
Segona
  
La present orde entrarà en vigor al sendemà de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament recurs de reposició o plantejar directament recurs contenciós administratiu en els terminis i davant els òrgans que s'indiquen a continuació:
  
a) El recurs de reposició, davant el conseller de Cultura i Educació en el termini d'un mes des del sendemà de la publicació.
  
b) El recurs contenciós administratiu, davant el Tribunal Superior de Justícia de la Comunitat Valenciana en el termini de dos mesos des del sendemà de la publicació.
  
València, 23 de desembre de 2002
  
El conseller de Cultura i Educació
  
MANUEL TARANCÓN FANDOS
  
ANNEX I
  
Bases de les subvencions per a la realització d'intercanvis esportius entre regions i comunitats autònomes d'Europa.
  
Primera. Objecte i aplicació de les ajudes
  
Les subvencions podran sol·licitar-se per a cobrir parcialment els gastos per l'organització i la realització d'intercanvis esportius, a càrrec de les entitats a què es referix la base segona del present annex, sempre que s'enquadren en les activitats d'interés prioritari per a la Direcció General de l'Esport de la Conselleria de Cultura i Educació. A tots els efectes, es consideraran activitats d'intercanvi esportiu, a efectes d'esta orde, únicament aquelles que tinguen caràcter de reciprocitat, és a dir, que suposen un viatge i estada tant a la Comunitat Valenciana, com a les altres comunitats europees participants.
  
1.1. Es consideren activitats d'interés prioritari:
  
a) Esport jove. Entenent per este concepte les activitats esportives dirigides a jóvens, els principals objectius de les quals siguen la participació, la convivència i l'intercanvi cultural i esportiu.
  
b) Intercanvis entorn de l'entrenament dirigit a l'esport d'alt nivell. Atés dins d'este àmbit les activitats dirigides als intercanvis d'experiències d'entrenament esportiu, en què participen dos o més grups esportius pertanyents almenys a dos comunitats o regions europees, una de les quals, com a mínim, ha de ser estrangera. No es consideraren en este concepte les concentracions esportives de clubs o seleccions que tinguen com a principal objectiu la preparació d'equips o esportistes dins d'una programació esportiva ordinària.
  
c) Activitats formatives. Es consideren prioritàries les activitats formatives de caràcter internacional que vagen encaminades a analitzar factors del fenomen esportiu des de diversos punts de vista, amb la participació de ponents de, com a mínim, dos comunitats o regions europees, una de les quals, com a mínim, ha de ser estrangera. Estes activitats, si opten per esta via de subvenció, no podran acollir-se a les subvencions que atorguen des de la Conselleria de Cultura i Educació, per a activitats formatives d'àmbit esportiu, i viceversa.
  
d) Activitats d'intercanvi esportiu realitzades amb les regions europees de Borgonya (França), Komárom-Esztergom (Hongria) i Renània-Palatinat (Alemanya). Es consideren d'especial atenció les activitats organitzades junt amb les regions europees relacionades, per tindre firmats la Generalitat Valenciana, sengles protocols de col·laboració en esta matèria.
  
1.2. Queden expressament fora de l'àmbit de les subvencions previstes en la present orde les activitats següents:
  
a) Competicions, torneigs, trofeus, etc., oficials o no, però que formen part de la programació esportiva habitual de la modalitat esportiva de què tracten. Assistència a competicions oficials, o no, de qualsevol índole. A excepció d'aquelles que tinguen el caràcter d'intercanvi, és a dir, que organitzen successivament diferents països o regions participants i l'objecte de les quals no siga enterament competitiu, sinó que primen aspectes participatius culturals, etc.
  
b) Concentracions esportives de clubs o seleccions esportives programades dins de l'activitat ordinària d'un equip o selecció.
  
c) Activitats formatives, oficials o no, destinades a titular o obtindre diplomes de capacitació.
  
d) Viatges de fi d'estudis, culturals, etc.
  
Segona. Beneficiaris de les subvencions
  
Els beneficiaris de les subvencions podran ser:
  
- Federacions i clubs esportius inscrits en el Registre d'Entitats Esportives de la Comunitat Valenciana, que organitzen activitats d'intercanvis esportius.
  
- Ajuntaments i institucions públiques municipals o supramunicipals, i aquelles entitats el capital o la dotació social de les quals pertanga íntegrament a una o diverses corporacions locals de la Comunitat Valenciana, i que tinguen atribuïdes competències en matèria d'esport.
  
- Universitats públiques de la Comunitat Valenciana
  
Tercera. Sol·licituds i documentació
  
3.1 Les sol·licituds per a l'obtenció de les ajudes regulades en la present orde, hauran de dirigir-se al conseller de Cultura i Educació, segons el model corresponent normalitzat arreplegat com a annex II, i que es trobarà a disposició dels interessats en les seccions d'esports de les direccions territorials de Cultura i Educació.
  
3.2 Les sol·licituds es presentaran en el Registre General de la Conselleria de Cultura i Educació, en el Registre Auxiliar de la Direcció General de l'Esport, en els registres de les direccions territorials de Cultura i Educació o de les seues seccions d'Esports d'Alacant, Castelló o València, o en qualsevol dels llocs a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.3. El termini de presentació de sol·licituds serà de tres mesos comptats a partir del dia següent al de la publicació de la present orde en el Diari Oficial de la Generalitat Valenciana.
  
3.4. La sol·licitud anirà acompanyada, a més, de la següent informació i documentació:
  
a) Projecte de l'activitat, especificant en tot cas:
  
- Nombre de participants, amb especificació dels prevists per cada regió.
  
- Programa amb dates, horaris, instal·lacions i localitats de celebració.
  
- Dades d'identificació del responsable de l'activitat.
  
- Document firmat i segellat, de l'entitat o entitats amb què es realitzarà l'intercanvi, en el qual s'especifique l'acceptació del projecte d'activitat proposat de comú acord de les parts.
  
b) Pressupost global de l'activitat, amb detall d'ingressos i gastos, especificant altres institucions o entitats col·laboradores i detallant aportacions econòmiques, incloses totes les ajudes concedides i/o sol·licitades, concretant el concepte a què es destina la subvenció sol·licitada.
  
c) Fitxa de manteniment de tercers (dades bancàries) segons l'imprés normalitzat que es podrà retirar en les seccions d'esports de les direccions territorials de Cultura i Educació.
  
d) Documentació que acredite que es troben al corrent de les seues obligacions tributàries i enfront de la Seguretat Social, per mitjà de certificat referit al moment de finalització del termini de presentació de sol·licituds, en la forma establida en l'Orde de 30 de maig de 1996, de la Conselleria d'Economia i Hisenda (DOGV NÚM. 2775 de 21-06-96). Excepte els casos exonerats per l'article 3 de la citada orde, entre altres, subvencions lliurades a favor d'entitats locals o totes aquelles que en conjunt no superen la quantia de 1.803 euros per concepte i any.
  
Bastarà la presentació de fotocòpia de la documentació requerida en els apartats anteriors quan ja s'hagen presentat en original, dins del mateix exercici econòmic, davant de la Direcció General de l'Esport, en compliment d'esta convocatòria de subvencions o d'una de semblant; en este cas s'haurà d'indicar en quina convocatòria de sol·licitud d'ajudes ha sigut presentada la referida documentació, o bé s'hauran de presentar fotocòpies d'esta.
  
3.5. A més de la informació i documentació assenyalada, la Direcció General de l'Esport podrà demanar-ne qualsevol altra que considere necessària per al millor coneixement i comprensió de l'aplicació de la subvenció.
  
3.6. Quan la sol·licitud no reunisca els requisits o falte algun document complementari dels que en cada cas s'exigisquen, es requerirà els interessats perquè ho esmenen en el termini de deu dies, i se'ls indicarà que, si no ho feren així, es considerarà que han desistit de la seua petició, després de la resolució dictada pel director general de l'Esport.
  
3.7. L'admissió a tràmit d'una sol·licitud de subvenció no generarà cap compromís de concessió d'aquella.
  
Quarta. Aplicació pressupostària
  
4.1. L'import global màxim destinat a atendre les subvencions a què es referix esta orde serà de 18.390 euros, a càrrec de l'aplicació pressupostària 09.09.457,10 dels pressupostos de la Generalitat Valenciana per al 2003, codi comptable T4429000.
  
4.2. L'import global, així com tots els tràmits dictats fins al moment immediat anterior al de la resolució de concessió de la subvenció, estarà condicionat a l'existència de crèdit adequat i suficient en el capítol, secció, servici, programa i línies corresponents que s'establisquen en la Llei de Pressupostos de la Generalitat Valenciana per al 2003.
  
Quinta. Valoració de les sol·licituds i resolució del procediment
  
5.1. Per a l'estudi i la valoració de les sol·licituds presentades es constituirà una Comissió Tècnica d'Avaluació formada per cinc membres designats pel director general de l'Esport. La Comissió Tècnica d'Avaluació podrà assessorar-se amb experts i professionals per a valorar les sol·licituds, en cas de considerar-se convenient.
  
5.2. La Comissió Tècnica d'Avaluació valorarà les sol·licituds atenent els criteris següents:
  
a) Duració de l'activitat expressada en dies o hores, fins a un 20% del total.
  
b) Experiència general de l'entitat organitzadora i experiència específica en activitats d'intercanvi semblants al proposat, es valorarà fins a un 20% del total.
  
c) El major àmbit de l'activitat programada: nacional o internacional de l'activitat, valorant el nombre de regions o països participants, i quadro de persones que hi participen, es valorarà fins a 20% del total.
  
d) L'equilibri i l'ordenació del pressupost d'ingressos i gastos, l'aportació d'altres entitats o patrocinadors, etc., es valorarà fins al 15% del total.
  
e) La participació d'alguna de les regions europees assenyalada en la base 1.1. el grau de finançament de l'activitat per als participants i altres millores oferides, es valorarà fins a un 25% del total.
  
5.3. La Comissió Tècnica d'Avaluació establirà una prelació entre les sol·licituds presentades per mitjà de la seua comparació, atenent els criteris de valoració fixats, i adjudicarà només aquelles que hagen obtingut major valoració fins a l'esgotament del crèdit pressupostari consignat a l'efecte.
  
5.4. La Comissió Tècnica d'Avaluació podrà proposar que es limite el nombre de subvencions per entitat en el cas que es considere necessari, amb l'objectiu de fer més equànime el repartiment de les subvencions entre els beneficiaris.
  
5.5. La Comissió Tècnica d'Avaluació elevarà proposta de concessió o denegació de subvenció al director general de l'Esport, que resoldrà i notificarà, per delegació del conseller de Cultura i Educació, en el termini màxim de tres mesos des de la finalització del termini de presentació d'instàncies, de conformitat amb el que disposa l'article 42.2 de la Llei de Règim Jurídic de les Administracions Públiques i del Procediment Administratiu Comú. No obstant això, les sol·licituds sobre les quals no recaiga resolució expressa en el termini de tres mesos des de la finalització del termini de presentació d'instàncies, s'entendran denegades.
  
5.6. La Direcció General de l'Esport notificarà als interessats la resolució de concessió o denegació de les sol·licituds presentades, que s'haurà d'exposar també públicament en els taulers d'anuncis de les seccions d'Esports de les direccions territorials de Cultura i Educació d'Alacant, Castelló i València.
  
Sexta. Obligacions dels beneficiaris
  
6.1. Incloure convenientment, en el material que es remeta o elabore amb motiu de la realització de l'activitat, la col·laboració de la Generalitat Valenciana, segons el model que haurà d'arreplegar-se en la Direcció General de l'Esport.
  
6.2. Desenrotllar l'activitat per a la qual s'haja concedit la subvenció mantenint-ne les condicions i comunicant qualsevol modificació que, en funció de les circumstàncies, haja d'adoptar-se.
  
6.3. A més, hauran de:
  
a) Mantindre's en la situació que legitima la seua concessió.
  
b) Acreditar el compliment dels requisits i les condicions que determinen la concessió o el gaudi de l'ajuda.
  
c) Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
d) Comunicar a la Conselleria de Cultura i Educació l'obtenció de subvencions o ajudes per a la mateixa finalitat procedents de qualssevol altres administracions o ens públics o privats.
  
Sèptima. Modificació de la resolució de concessió
  
7.1. L'import de la subvenció concedida en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
7.2. Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de la concessió.
  
Octava. Reintegrament de les subvencions
  
Correspondrà el reintegrament de les quantitats percebudes i l'exigència de l'interés de demora des del moment del pagament de la subvenció en els casos següents:
  
a) Incompliment de l'obligació de justificació.
  
b) Obtindre la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
e) Quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat realitzada.
  
Novena. Responsabilitats
  
La Generalitat Valenciana no assumix cap responsabilitat sobre possibles danys i perjuís en què puguen incórrer les institucions o entitats organitzadores, o membres del seu equip, durant la realització de les activitats subvencionades, en la seu en què es desenrotllen o respecte a tercers.
  
Deu. Procediment de pagament, termini i forma de justificació
  
10.1. El pagament es realitzarà d'una sola vegada quan s'haja justificat degudament l'activitat objecte de subvenció.
  
10.2. Les justificacions hauran de presentar-se abans del 8 de novembre del 2003, llevat que s'amplie el termini en la resolució de concessió de subvencions.
  
10.3. Per al cobrament de la subvenció, els beneficiaris hauran de presentar compte justificatiu que acredite la deguda aplicació de l'import de la subvenció a les activitats per a les quals va sol·licitar l'ajuda, acompanyada dels documents que abonen els gastos efectuats, en original i còpia. Una vegada comprovats els documents, es tornaran a les entitats els originals per a la seua custòdia. Els justificants del compte justificatiu hauran de complir els requisits formals legalment establits.
  
10.4. No es podran aplicar als fons procedents de la subvenció els gastos ocasionats per:
  
- Adquisició d'immobilitzat
  
- Adquisició de béns destinats a la venda.
  
- Aportacions a sistemes complementaris de pensions.
  
- Multes i recàrrecs per pròrroga o apremi imposat per qualsevol administració pública.
  
- Els bitllets emesos i no utilitzats.
  
- Gastos extres d'hotel.
  
- Indemnitzacions per raó de servici que superen les quanties màximes establides per la Generalitat Valenciana per al seu personal.
  
- Gastos sumptuaris.
  
- Gastos socials (primes per assegurança de vida?) excepte la quota a la Seguretat Social i la resta de cotitzacions socials.
  
- Indemnitzacions per acomiadament.
  
- Bestretes reintegrables.
  
- Gastos d'altres exercicis (els ocasionats en anys diferents del d'aplicació de la subvenció).
  
10.5. Respecte de l'Impost sobre el Valor Afegit (IVA), caldrà ajustar-se a allò que es disposa a continuació:
  
- Si l'entitat beneficiària només realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida l'IVA suportat.
  
- Si l'entitat beneficiària realitza operacions no declarades exemptes per l'Agència Tributària, només podrà justificar a càrrec de la subvenció concedida l'IVA suportat no deduïble per aplicació del percentatge de prorrata aplicable.